SKRIFTLIG FORESPØRGSEL E-2383/02

af Charles Tannock (PPE-DE) til Kommissionen

(2. august 2002)

Om: CD-piratkopier

Har Kommissionen nogen oplysninger om forlydender om, at der har fundet en betydelig stigning sted i fremstilling og salg forfalskede CD'ere og musikkassetter sted i Ukraine, og i bekræftende fald, kan Kommissionen oplyse, hvilke foranstaltninger enten Kommissionen eller de ukrainske myndigheder træffer for at tage sig af problemet?

Har Kommissionen nogen beretninger om lignende aktiviteter i nogen af de andre ansøgerlande, og i bekræftende fald, hvilket land har det største omfang af ulovlig virksomhed på dette område?

Svar afgivet på Kommissionens vegne af Chris Patten

(23. september 2002)

Kommissionen kan bekræfte, at produktionen af piratkopierede CD'er og andre varer relateret til intellektuelle ejendomsrettigheder i Ukraine er steget betydeligt i de senere år. Piratvirksomhed og mangelen på passende beskyttelse af intellektuelle ejendomsrettigheder i Ukraine er blevet et reelt problem for EU og virksomhederne i EU, navnlig i forbindelse med CD'er, DVD'er, CD-ROM'er og bøger og overtrædelse af geografiske betegnelser. Ukraine har for nylig foretaget en omfattende forbedring af lovgivningen angående ophavsret, men alligevel er håndhævelse af intellektuel ejendomsret stadig et stort problem. Pladeindustrien rapporterer om en piratkopieringsrate i Ukraine på 99 %, hvilket anslås til at svare til et tab på 210 mio. US$ om året. Dette har ikke blot følgevirkninger for markedet i Ukraine, men også i nabolandene, som der eksporteres over 30 mio. piratkopierede CD'er til hvert år.

Kommissionen har flere gange udtrykt bekymring for den om sig gribende piratkopiering og vareforfalskning, der foregår i Ukraine, og beklager, at lovgivningen om intellektuelle ejendomsrettigheder ikke bliver håndhævet, hvilket betyder store tab for både europæiske og lokale rettighedsindehavere. Spørgsmålet er blevet rejst på de møder, der regelmæssigt finder sted i forbindelse med samarbejdsudvalget EU-Ukraine og forskellige underudvalg, og også i breve til den ukrainske regering og Rada.

Både Kommissionen og de ukrainske myndigheder ved, at der er et problem, og Ukraine har i henhold til partnerskabs- og samarbejdsaftalen mellem EU og Ukraine, som trådte i kraft i 1998, forpligtet sig til at sikre et beskyttelsesniveau inden 2003, som svarer til det, der gælder i EU, og til at tiltræde en række internationale konventioner om intellektuelle ejendomsrettigheder (artikel 50 og bilag III til aftalen).

Den ukrainske regering har i det forløbne år gjort en betydelig indsats på lovgivningsområdet for intellektuel ejendomsret, og EU betragter disse bestræbelser som et betydeligt

skridt i retning af opfylde forpligtelserne i aftalen og bekæmpe piratkopiering og vareforfalskning (dvs. ændringer til loven om ophavsret og tiltrædelse af flere vigtige internationale konventioner på området som Rom-konventionen, WIPO-traktaten om ophavsret og WIPO-traktaten om fremførelser og fonogrammer).

Men samtidig med at lovgivningen skal forbedres yderligere, er det strengt nødvendigt, at Ukraine sikrer, at den vedtagne lovgivning bliver gennemført og håndhævet. Det betyder navnlig, at der skal etableres passende infrastruktur, som kan sikre, at intellektuelle ejendomsrettigheder forvaltes effektivt, evt. også registreringsmekanismer, og at den administrative kapacitet og de forskellige håndhævelsesforanstaltninger bliver styrket navnlig hvad angår ophavsret, også kontrollen ved grænserne.

Kommissionen bistår de ukrainske myndigheder i dette arbejde og yder faglig bistand i henhold til Tacis-programmet. Der er forberedelser i gang til endnu et projekt om støtte til opbygning af de nødvendige institutioner.

I sin behandling af problemet har Kommissionen også arbejdet tæt sammen med medlemsstaternes toldadministrationer og rettighedsindehavere, navnlig Den Internationale Grammofonindustrisammenslutning. Nært samarbejde og tekniske workshops har betydet, at der har været en stærk stigning i antallet af beslaglæggelser i henhold til EU's toldlovgivning. I 2001 beslaglagde toldmyndighederne i medlemsstaterne over 40 mio. piratkopierede CD'er og DVD'er, en stigning på 349 % i forhold til tallet for 2000 og på 15 300 % i forhold til 1999. Der foreligger imidlertid ikke nøjagtige tal for hvert oprindelsesland angående kriminelle handlinger som ændring af varernes transportruter og metoder til at skjule varernes oprindelse. Men der er tegn på, at produktionen måske er ved at flytte sig fra Ukraine til andre lande. Den tidligere situation med, at mange af disse artikler havde oprindelse i Ukraine, er tilsyneladende ved at ændre sig, efterhånden som produktionen bliver flyttet til andre lande.

Hvad angår lignende problemer i ansøgerlandene, følger Kommissionen opmærksomt bestræbelserne for at bekæmpe piratkopiering og vareforfalskning inden for rammerne af tiltrædelsesforhandlingerne. Håndhævelse af lovgivningen i kandidatlandene, navnlig i de baltiske lande, har givet anledning til bekymring i de senere år, men de retlige og administrative organer, der er involveret i håndhævelse af lovbestemmelserne, er blevet mere effektive for at opfylde kravene til beskyttelse af intellektuelle ejendomsrettigheder. I oktober 2002 vil Kommissionen igen i sine statusrapporter for hver enkelt kandidatland give meddelelse om, hvilke foranstaltninger der er blevet vedtaget i det forløbne år.

Kommissionen har også aktivt inddraget de myndigheder i kandidatlandene, som skal håndhæve lovgivningen, i Told 2002-seminarer, hvor sådanne myndigheder og rettighedshavere bringes sammen med henblik på at få fastlagt en bedre risikomanagement og -kontrol inden for disse områder.